Uznesenie Európskeho parlamentu o súdnom procese s Riosom Montttom



Úradný vestník 313 E , 20/12/2006 S. 0465 - 0466



P6_TA(2006)0466 Súdny proces s Ríosom Monttom Uznesenie Európskeho parlamentu o súdnom procese s Ríosom Monttom Európsky parlament, - so zreteľom na svoje uznesenia z 18. mája 2000 [1], zo 14. júna 2001 [2], z 11. apríla 2002 [3], 10. apríla 2003 [4] a zo 7. júla 2005 [5] o Guatemale, - so zreteľom na štatút Medzinárodného trestného súdu, Dohovor proti mučeniu a inému krutému, neľudskému či ponižujúcemu zaobchádzaniu alebo trestaniu a Európsky dohovor o ochrane ľudských práv a základných slobôd, - so zreteľom na svoj rozhodný a trvalý záväzok týkajúci sa zabezpečenia dodržiavania mierových dohôd a ľudských práv v Guatemale, - so zreteľom na článok 115 ods. 5 rokovacieho poriadku, A. so zreteľom na obvinenia zo zločinov proti ľudskosti a genocídy počas ozbrojeného konfliktu v Guatemale, podľa ktorých 83 % obetí konfliktu tvorili etnickí Mayovia, 200000 ľudí bolo zavraždených a 45000 ľudí násilne zmizlo, 10 % obyvateľstva bolo presídlených a boli vyhladené celé komunity domorodého obyvateľstva; keďže, ako Európsky parlament postupne uznal, tieto zločiny nesmú zostať nepotrestané, B. keďže jednotlivci obvinení z plánovania a spáchania uvedených zločinov neboli nikdy postavení pred súd a niektorí z nich naďalej zastávajú vysoké politické funkcie, C. keďže v decembri 2006 si pripomenieme 10. výročie mierových dohôd, pričom sa doposiaľ neuplatňuje všeobecná dohoda o ľudských právach: obete neboli doposiaľ primerane odškodnené, a to ani materiálne ani symbolicky; páchatelia zločinov sa nikdy verejne neospravedlnili a naďalej neexistujú informácie o tom, kde sa nachádza väčšina zmiznutých ľudí, D. keďže 7. júla 2006 sudca španielskeho Najvyššieho súdu (Audiencia Nacional) vydal medzinárodný zatykač na sedem bývalých guatemalských diktátorov a vojenských dôstojníkov obvinených z genocídy, mučenia a nezákonného zadržiavania, E. keďže pred vydaním zatykača sudca odcestoval do Guatemaly, aby na mieste vykonal vyšetrovanie, ktoré mu nebolo umožnené vykonať v dôsledku odvolaní podaných právnymi zástupcami obvinených na guatemalský ústavný súd a súd na vyriešenie otázky jurisdikcie, 1. nalieha na guatemalské inštitúcie, aby v plnej miere spolupracovali a vyvinuli maximálne úsilie s cieľom ozrejmiť prípady porušovania ľudských práv a aby zabezpečili, že zodpovedné osoby budú postavené pred súd a že sa zverejnia zistenia vyšetrovaní, ako to požaduje medzinárodný zatykač, ktorý vydal španielsky Najvyšší súd (Audiencia Nacional) 7. júla 2006 na tieto osoby: José Efraín Ríos Montt, Oscar Humberto Mejía Víctores, Ángel Aníbal Guevara Rodríguez, Germán Chupina Barahona, Pedro García Arredondo, Benedicto Lucas García a Donaldo Álvarez Ruiz, pričom všetci sú obvinení zo spáchania zločinov genocídy, mučenia, terorizmu a nezákonného zadržiavania osôb; 2. žiada vlády a riadiace orgány dotknutých bankových subjektov, aby spolupracovali pri zabavení majetku obvinených s cieľom zabezpečiť, že si splnia svoje finančné a občiansko-právne povinnosti; 3. naliehavo vyzýva Interpol a Europol, aby v prípade žiadosti príslušných orgánov poskytli nevyhnuté prostriedky na zabezpečenie extradície; 4. opätovne potvrdzuje svoj záväzok usilovať sa o to, aby obvinení nezostali nepotrestaní; 5. víta pokrok, ktorý sa dosiahol pri uplatňovaní zásady univerzálnej jurisdikcie v súvislosti so zločinmi proti ľudskosti, s genocídou a mučením; 6. domnieva sa, že ak bude tento súdny proces úspešne skončený, mal by sa rovnaký postup za podobných okolností uplatňovať proti diktátorom a osobám zodpovedným za masové porušovanie ľudských práv; 7. vyjadruje svoju podporu ľudu Guatemaly a jej orgánom, aby naďalej presadzovali zásady právneho štátu a usilovali sa o hospodársky, sociálny a politický rozvoj, ktorý prispeje k mieru a národnému zmiereniu; 8. poveruje svojho predsedu, aby toto uznesenie postúpil Rade, Komisii, vláde Guatemalskej republiky, vládam stredoamerických krajín, vláde Spojených štátov amerických a Stredoamerickému parlamentu. [1] Ú. v. ES C 59, 23.2.2001, s. 286. [2] Ú. v. ES C 53 E, 28.2.2002, s. 403. [3] Ú. v. EÚ C 127 E, 29.5.2003, s. 688. [4] Ú. v. EÚ C 64 E, 12.3.2004, s. 609. [5] Ú. v. EÚ C 157 E, 6.7.2006, s. 494. --------------------------------------------------